En 47-årig mand fra Frederikshavns-området skal tre måneder i fængsel for blufærdighedskrænkelse og for at være i besiddelse af børneporno.

Den 47-årige mand er nu dømt for at have krænket flere piger over nettet, blandt andre en pige på syv år, overfor hvem han udgav sig for at være "Rarmand9900". Han er dømt for i 17 tilfælde at have kontaktet piger fra syv til 14 år på hjemmesider som blandt andre Arto, Speek og Bliv Supermodel. Det stod på fra 1. januar 2009 og frem til den 8. februar 2010. De første piger, han kontaktede, bad han om at strippe foran webkamera, og det lykkedes ham at overtale en 12-årig pige til at smide tøjet foran et webkamera, efter han havde kontaktet hende på hjemmesiden "Bliv Supermodel". Efterhånden gik han over til i meget levende vendinger at opfordre pigerne til sex, og i et enkelt tilfælde tilbød han også en pige 500 kr. for sex, ligesom han på et chatrum på hjemmesiden Tagged skrev, at han gerne ville betale 1.000 kr. for sex med "en lækker poptøs på 13-14 år". Han er også dømt for besiddelse af 2.197 børnepornografiske billeder og 167 børnepornografiske film. Manden havde forud for sagen mandag i retten i Hjørring erkendt sig skyldig. Og foruden den ubetingede fængselsstraf er der også to måneders betinget fængsel i kombinationsdommen.